2007R0498 — RO — 12.01.2011 — 001.002

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

Astfel cum a fost modificat prin:





rectificat prin









▼B

REGULAMENTUL (CE) NR. 498/2007 AL COMISIEI

din 26 martie 2007

de stabilire a unor norme detaliate pentru punerea în aplicare a Regulamentului (CE) nr. 1198/2006 al Consiliului privind Fondul European pentru Pescuit







COMISIA COMUNITĂȚILOR EUROPENE, având în vedere Tratatul de instituire a Comunității Europene, având în vedere Regulamentul (CE) nr. 1198/2006 al Consiliului din 27 iulie 2006 privind Fondul European pentru Pescuit ( 1 ), în special articolul 102, întrucât: (1) Regulamentul (CE) nr. 1198/2006 („regulamentul de bază”) înlocuiește Regulamentele (CE) nr. 1263/1999 ( 2 ) și (CE) nr. 2792/1999 ( 3 ) ale Consiliului, luând în considerare evoluțiile din domeniul pescuitului, al zonelor de pescuit și al pescuitului în apele interioare. Prin urmare, este necesară adoptarea unor norme detaliate referitoare la punerea în aplicare a regulamentului de bază. (2) Pentru prezentarea programelor operaționale trebuie să se stabilească o serie de norme detaliate. Pentru a facilita elaborarea programelor operaționale și examinarea și aprobarea acestora de către Comisie, trebuie să se stabilească norme comune referitoare la structura și conținutul unor astfel de programe, bazate în special pe cerințele prevăzute în cadrul articolului 20 din regulamentul de bază. (3) În ceea ce privește sprijinul oferit pentru măsurile luate în vederea adaptării flotei comunitare de pescuit, statele membre trebuie să prezinte în cadrul programelor operaționale metodele de calculare a primelor. (4) În ceea ce privește posibilitatea prevăzută la articolul 25 alineatul (4) din regulamentul de bază referitoare la reducerea puterii motorului unui grup de nave, trebuie specificate condițiile aferente acesteia. (5) Anumiți termeni folosiți cu referințe speciale la acvacultură și prelucrarea și comercializarea produselor pescărești și de acvacultură trebuie definiți astfel încât să asigure înțelegerea unanimă a acestora. (6) În ceea ce privește sprijinul pentru investițiile productive în acvacultură și investițiile în prelucrare și comercializare, statele membre trebuie să explice în cadrul programelor operaționale metoda prin care se vor asigura că microîntreprinderile și întreprinderile mici au prioritate. (7) În ceea ce privește sprijinul măsurilor pentru sănătatea animalelor, trebuie stabilite condițiile detaliate pentru asigurarea conformității cu Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură ( 4 ). (8) În ceea ce privește sprijinul pentru măsurile de interes comun, trebuie să se definească cheltuielile eligibile. (9) În ceea ce privește zonele menționate la articolul 43 din regulamentul de bază, trebuie specificate condițiile pentru selecția acestora. (10) Parteneriatele public-privat menționate la articolul 45 din regulamentul de bază trebuie să se conformeze anumitor condiții detaliate. (11) În ceea ce privește sprijinul dezvoltării durabile a zonelor de pescuit, procedurile de selectare a grupurilor trebuie să fie transparente pentru a asigura selecția unei calități pertinente și ridicate a strategiilor de dezvoltare locală pentru sprijin. (12) Trebuie să fie stabilite regulile comune mai multor măsuri. În special, pentru a asigura o mai bună stabilire a segmentului țintă în cazul operațiunilor de investiție, trebuie pregătit un set de norme comune pentru definirea cheltuielilor eligibile. (13) Pentru a garanta faptul că informațiile privind posibilitățile de finanțare sunt disponibile tuturor părțile interesate și din motive de transparență, conținutul minim al măsurilor de informare necesare pentru informarea beneficiarilor potențiali cu privire la posibilitățile de finanțare oferite în comun de Comunitate și de statele membre prin intermediul Fondului European pentru Pescuit (FEP), inclusiv obligația de a face cunoscute etapele care trebuie urmate de un beneficiar potențial în vederea depunerii unei cereri de finanțare și criteriile de selecție ce vor fi folosite, trebuie să fie stabilite luând în considerare principiul proporționalității. (14) Pentru a îmbunătăți transparența referitoare la utilizarea sprijinului acordat de FEP, lista beneficiarilor, numele operațiunilor și sumele alocate din fondurile publice de finanțare pentru aceste operațiuni trebuie să fie publicate anual de statele membre, electronic sau în orice alt mod. Prin punerea la dispoziția publicului a acestor informații se dorește întărirea transparenței acțiunilor Comunității în zona de dezvoltare a sectorului de pescuit, a zonelor de pescuit și a pescuitului în apele interioare, îmbunătățirea gestiunii financiare sănătoase a fondurilor publice implicate și, în special, consolidarea controlului asupra fondurilor publice utilizate și în final evitarea oricărei denaturării competiției dintre beneficiarii măsurilor FEP. Dată fiind importanța deosebită a obiectivelor urmărite, se justifică, în ceea ce privește principiul proporționalității și cerința de protecție a datelor personale, predarea spre publicare a informațiilor relevante, deoarece acestea nu depășesc ceea ce este necesar într-o societate democratică, cât și în scopul prevenirii neregulilor. (15) Pentru a asigura o mai bună punere în aplicare a măsurilor de informare și a permite un schimb mai bun de informații între statele membre și Comisie cu privire la strategiile și rezultatele de informare și publicitate, trebuie numite persoane de contact responsabile cu măsurile de informare și publicitate. (16) Pe baza experienței acumulate în timpul perioadei de programare 2000-2006, trebuie stabilite în detaliu condițiile pe care trebuie să le îndeplinească instrumentele financiare tehnologice pentru a fi finanțate de un program operațional. (17) În ceea ce privește articolul 59 din regulamentul de bază și pe baza experienței acumulate, este necesară stabilirea obligațiilor ce trebuie îndeplinite de autoritățile de gestiune cu privire la beneficiarii aflați în faza anterioară selecției și aprobării operațiunilor ce urmează a fi finanțate, cu privire la aspectele care trebuie acoperite de verificările cheltuielilor declarate de beneficiar, inclusiv verificările administrative ale cererilor pentru rambursare, și verificările efectuate la fața locului ale operațiunilor individuale și cu privire la condițiile ce trebuie respectate în momentul efectuării verificărilor la fața locului pe eșantioane. (18) De asemenea, este necesară stabilirea în detaliu a informațiilor ce trebuie incluse în înregistrările contabile ale operațiunilor și a informațiilor ce trebuie păstrate ca date privind punerea în aplicare care trebuie înregistrate, stocate și depuse la Comisie, la cerere, de către autoritățile de gestiune. (19) Pentru a asigura auditarea adecvată a programelor operaționale, trebuie să se stabilească anumite criterii cu care pista de audit trebuie să se conformeze pentru ca auditul să fie considerat adecvat. (20) Auditul operațiunilor este efectuat în baza responsabilității autorității de audit. Pentru a asigura conformitatea sferei de aplicare și a eficienței acestor audituri și conformitatea derulării acestora în temeiul acelorași standarde în toate statele membre, este necesară stabilirea condițiilor ce trebuie îndeplinite de auditurile respective. (21) Experiența a demonstrat că este necesară stabilirea în detaliu a bazei de eșantionare pentru operațiunile ce urmează a fi auditate, care trebuie respectată de autoritățile de audit în ceea ce privește stabilirea și aprobarea metodei de eșantionare, inclusiv anumite criterii tehnice ce trebuie folosite pentru un eșantion statistic aleatoriu și factorii ce trebuie avuți în vedere în cazul unui eșantion suplimentar. (22) Pentru a simplifica și armoniza standardele privind pregătirea și prezentarea strategiei de audit, raportul anual de control și declarațiile de închidere de care autoritatea de audit este responsabilă în conformitate cu articolul 61 din regulamentul de bază, trebuie elaborate norme detaliate referitoare la conținutul acestora și trebuie specificat tipul și calitatea informațiilor pe care se bazează. (23) Pentru a asigura cea mai eficientă aplicare a articolului 87 din regulamentul de bază în ceea ce privește disponibilitatea documentelor și drepturile Curții de Conturi și ale Comisiei de a avea acces la toate documentele justificative referitoare la cheltuieli și audituri, autoritățile de gestiune trebuie să se asigure de faptul că informațiile privind identitatea și sediul organismelor care dețin documentele justificative sunt disponibile imediat și că documentele respective sunt furnizate de îndată unui număr minim de persoane și organisme. În același scop, trebuie stabilite suporturile de date general acceptate în vederea păstrării acestor documente. În acest scop, autoritățile naționale trebuie să stabilească procedurile necesare pentru asigurarea faptului că documentele păstrate sunt conforme cu originalele, în cazul în care acest lucru este relevant, și că sunt adecvate pentru audit. (24) Pentru a armoniza standardele privind certificarea cheltuielilor și pregătirea cererilor de plată, trebuie stabilit conținutul certificatelor și al cererilor, precum și tipul și calitatea informațiilor pe care se bazează. Trebuie stabilite proceduri detaliate, în conformitate cu articolul 60 litera (f) din regulamentul de bază, referitoare la contabilizarea sumelor de recuperat sau a sumelor retrase în urma anulării parțiale sau integrale a contribuției pentru o operațiune și la informarea în consecință a Comisiei. (25) În conformitate cu articolul 71 din regulamentul de bază, înainte de depunerea primei cereri de plată intermediară sau cel târziu în termen de 12 luni de la aprobarea programului operațional, statele membre trebuie să prezinte Comisiei o descriere a sistemelor de gestiune și control, un raport prin care se stabilesc rezultatele unei evaluări a sistemelor instituite și un aviz referitor la conformitatea acestora cu prevederile regulamentului privind sistemele de gestiune și control. Din moment ce documentele respective se numără printre elementele principale pe care Comisia, în contextul gestiunii partajate a bugetului Comunității, se bazează pentru a determina dacă asistența financiară în cauză este folosită de statele membre în conformitate cu normele și principiile aplicabile necesare pentru protejarea intereselor financiare ale Comunității, este necesară stabilirea în detaliu a informațiilor conținute în aceste documente și a bazei evaluării și a concluziilor. (26) Articolul 57 din regulamentul de bază prevede ca măsurile de organizare a auditului să fie proporționate cu nivelul total al cheltuielilor publice alocate respectivului program operațional. În cazul în care cheltuielile publice alocate programului operațional sunt limitate, este necesar ca statele membre să aibă opțiunea de a se baza într-o măsură mai mare pe organismele naționale și pe regulile de îndeplinire a anumitor funcții legate de măsurile de organizare a controlului și auditului și ca Comisia să specifice astfel care sunt verificările, auditurile operațiunilor și obligațiile ce pot fi îndeplinite și efectuate în conformitate cu normele naționale și de către organismele naționale. În acele situații, Comisia trebuie să facă, de asemenea, diferențierea între modalitățile prin care statele membre trebuie să îndeplinească funcțiile de certificare a cheltuielilor și de verificare a sistemelor de gestiune și control și să stabilească condițiile în baza cărora își poate limita auditul și se poate baza pe asigurările date de organismele naționale. (27) Ca parte a obligațiilor lor de gestiune și control, statele membre trebuie să raporteze și să monitorizeze neregulile. Norme detaliate privind punerea în aplicare a acestei cerințe au fost stabilite prin Regulamentul (CE) nr. 1681/94 al Comisiei din 11 iulie 1994 privind neregulile și recuperarea sumelor neachitate corespunzător în cadrul finanțării politicilor structurale, precum și organizarea unui sistem de informare în acest domeniu ( 5 ). Din motive de claritate și simplificare, este necesară integrarea acelor norme în prezentul regulament. (28) Trebuie luate măsuri referitoare la rambursarea de către Comisie a cheltuielilor de judecată în cazul în care solicită unui stat membru inițierea sau continuarea procedurilor legale în vederea recuperării sumelor neachitate corespunzător în urma unei nereguli și furnizarea de informații ce îi vor permite să ia o decizie cu privire la pierderile înregistrate din sumele irecuperabile menționate la articolul 70 alineatul (2) din regulamentul de bază. Trebuie prevăzut de asemenea un contact regulat între Comisie și statele membre cu privire la subiectul neregulilor, pentru utilizarea informațiilor furnizate la efectuarea de analize ale riscurilor și elaborarea de rapoarte, și pentru furnizarea de informații comitetelor relevante. (29) Pentru a limita presiunea administrativă impusă de sistemul de raportare, protejând în același timp nivelul necesar de informare, statele membre nu trebuie, fără a aduce atingere obligațiilor derivate direct din articolul 60 litera (f) din regulamentul de bază, să fie obligate să raporteze neregulile ce implică sume inferioare unui anumit prag, cu excepția cazului în care acest lucru este solicitat în mod expres de Comisie. (30) Utilizarea de mijloace electronice pentru schimbul de informații și de date financiare duce la simplificare, la creșterea eficienței, la transparență și la realizarea de economie de timp. Pentru a profita de acele avantaje în totalitate, menținând în același timp și siguranța schimburilor, trebuie elaborat un sistem informatizat comun, precum și o listă a documentelor de interes comun pentru Comisie și statele membre. Astfel, este necesară specificarea formatului fiecărui document și furnizarea unei descrieri detaliate a informațiilor pe care trebuie să le conțină aceste documente. Din aceleași motive, trebuie specificat modul de funcționare al unui astfel de sistem informatizat în ceea ce privește identificarea părții responsabile cu încărcarea documentelor și orice actualizare a acestora. (31) În conformitate cu Directiva 1999/93/CE a Parlamentului European și a Consiliului din 13 decembrie 1999 privind un cadru comunitar pentru semnăturile electronice ( 6 ), având în vedere nivelul de siguranță și confidențialitate cerut pentru gestiunea financiară a fondurilor FEP, a tehnologiei și a analizei costuri-beneficii, este necesară solicitarea utilizării unei semnături electronice. (32) Pentru a asigura o dezvoltare rapidă și o funcționare adecvată a sistemului informatizat comun, costul dezvoltării sale trebuie finanțat de bugetul general al Comunităților Europene, în conformitate cu articolul 46 alineatul (1) din regulamentul de bază, iar costurile interfeței cu sistemele informatizate naționale, regionale și locale trebuie să fie eligibile pentru o contribuție financiară din partea FEP, în conformitate cu articolul 46 din regulamentul respectiv. (33) Prin prisma Directivei 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date ( 7 ) și a Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date ( 8 ), este necesar să se prevadă, referitor la măsurile de informare și publicitate și la activitatea de audit stipulate în prezentul regulament, ca statele membre și Comisia să prevină divulgarea neautorizată sau accesul la date personale și să se specifice scopul în care Comisia și statele membre pot prelucra astfel de date. (34) Regulamentul (CE) nr. 2722/2000 al Comisiei din 13 decembrie 2000 privind stabilirea condițiilor în care Instrumentul Financiar de Orientare a Pescuitului (IFOP) poate contribui la eradicarea riscurilor patologice în acvacultură ( 9 ), Regulamentul (CE) nr. 908/2000 al Comisiei din 2 mai 2000 privind normele de calculare a ajutoarelor acordate de statele membre organizațiilor de producători din sectorul pescuitului și acvaculturii ( 10 ) și Regulamentul (CE) nr. 366/2001 al Comisiei din 22 februarie 2001 de stabilire a normelor de aplicare a măsurilor prevăzute în Regulamentul (CE) nr. 2792/1999 al Consiliului ( 11 ) trebuie abrogate. (35) Măsurile prevăzute în prezentul regulament sunt conforme cu avizul Comitetului pentru Fondul European pentru Pescuit, întrucât: ADOPTĂ PREZENTUL REGULAMENT:







CAPITOLUL I

DISPOZIȚII GENERALE

Articolul 1

Obiectul regulamentului

Prezentul regulament stabilește norme detaliate pentru punerea în aplicare a Regulamentului (CE) nr. 1198/2006 („regulamentul de bază”) cu privire la următoarele:

(a) structura și transmiterea programelor operaționale;

(b) măsuri privind pescuitul;

(c) evaluarea programelor operaționale;

(d) informare și publicitate;

(e) instrumente financiare tehnologice;

(f) gestiune, monitorizare și control;

(g) nereguli;

(h) schimb electronic de date;

(i) date personale.

Articolul 2

Dispoziții specifice privind anumite programe operaționale

În ceea ce privește programele operaționale pentru care cheltuielile publice eligibile totale nu depășesc 90 milioane EUR la nivelul prețurilor din 2004, prezentul regulament stabilește dispoziții specifice în articolul 28 alineatul (2) și în articolele 51, 52 și 53.







CAPITOLUL II

STRUCTURA ȘI TRANSMITEREA PROGRAMELOR OPERAȚIONALE

Articolul 3

Structura și transmiterea programelor operaționale

(1) Conținutul programului operațional, menționat la articolul 20 din regulamentul de bază, se stabilește în conformitate cu partea A din anexa I la prezentul regulament și cu planul de finanțare stabilit în partea B a anexei respective.

Evaluarea ex ante menționată la articolul 48 din regulamentul de bază se anexează la programul operațional.

(2) Statele membre pun la dispoziția Comisiei o versiune electronică a programului operațional elaborat, actualizat după fiecare revizuire a programului. Statele membre depun cereri la Comisie privind revizuirea programului menționat la articolul 18 din regulamentul de bază, prin mijloace electronice, în conformitate cu articolul 65 din prezentul regulament. Statele membre înaintează Comisiei cererile lor de revizuire a programului operațional cu privire la contribuția la Fondul European pentru Pescuit (FEP) pe anul în curs, cel mai târziu până la 30 septembrie anul respectiv.







CAPITOLUL III

AXE PRIORITARE







SECȚIUNEA 1

Axa prioritară 1: Măsuri de adaptare a flotei comunitare de pescuit

Articolul 4

Ajutorul public pentru încetarea definitivă a activităților de pescuit

(1) După încetarea definitivă a activităților de pescuit, nava de pescuit în cauză este ștearsă permanent din registrul flotei de pescuit al Comunității și, după caz, licența de pescuit aferentă acesteia este anulată definitiv.

(2) Programul operațional specifică metodele de calculare a primelor acordate în temeiul articolului 23 din regulamentul de bază.

(3) În cazul în care încetarea permanentă a activităților de pescuit ale unei nave de pescuit este realizată pe baza reafectării sale menționate în articolul 23 alineatul (1) litera (b) din regulamentul de bază, statele membre adaptează nivelul primelor luând în considerare criterii precum valoarea de piață a licenței de pescuit pentru navă și valoarea reziduală a navei.

(4) În cazul în care o navă de pescuit este pierdută în perioada dintre data luării deciziei de acordare a primei și data efectivă a încetării definitive a activităților de pescuit, autoritatea de gestiune efectuează o corecție financiară a sumei de compensare plătită de asigurare.

Articolul 5

Ajutor public pentru încetarea temporară a activităților de pescuit

(1) Programul operațional specifică metodele de calculare a primelor acordate în temeiul articolului 24 din regulamentul de bază.

(2) În sensul articolului 24 alineatul (2) din regulamentul de bază, prin „asistență financiară comunitară alocată sectorului” se înțelege contribuția FEP la programul operațional al statelor membre în cauză.

Articolul 6

Investiții la bordul navelor de pescuit și selectivitate

(1) În sensul articolului 25 din regulamentul de bază, autoritatea de gestiune este responsabilă cu evaluarea conformității cu alineatele (2)-(5) din acest articol și furnizează Comisiei toate documentele relevante, la cerere.

(2) Cheltuielile eligibile totale suportate pentru fiecare navă de pescuit de-a lungul întregii perioade de programare în temeiul articolului 25 din regulamentul de bază, cu excepția alineatului (6) litera (e) din respectivul articol, nu depășesc suma maximă stabilită pe baza criteriilor obiective, precum cele enumerate la articolul 23 alineatul (3) din regulamentul sus-menționat și incluse în programul operațional.

(3) Reducerea cu 20 % a puterii motorului poate fi realizată de un grup de nave în conformitate cu articolul 25 alineatul (4) din regulamentul de bază, cu condiția îndeplinirii următoarelor condiții:

(a) toate navele aparținând aceluiași grup sunt identificate individual;

(b) toate navele aparținând aceluiași grup operează în aceleași zone de gestiune;

(c) toate navele aparținând aceluiași grup folosesc aceleași unelte principale de pescuit enumerate în apendicele III (secțiunea C) la Regulamentul (CE) nr. 1639/2001 al Comisiei ( 12 );

(d) toate navele aparținând aceluiași grup nu depășesc cincizeci la număr.

(4) Ieșirile din flota de pescuit de capacitate de pescuit care au beneficiat de ajutor public nu sunt luate în calcul la reducerea de 20 % a puterii ce poate fi atinsă de un grup de nave, în conformitate cu articolul 25 alineatul (4) din regulamentul de bază.

(5) Sprijinul financiar acordat în temeiul articolului 25 alineatul (6) litera (e) din regulamentul de bază se acordă numai pentru echipamente și lucrări de modernizare pentru protecția capturilor și a uneltelor împotriva speciilor de animale sălbatice protejate în temeiul Directivelor 79/409/CEE ( 13 ) și 92/43/CEE ale Consiliului ( 14 ).

Articolul 7

Pescuitul de coastă pe scară redusă

(1) În cazul în care rata de participare financiară privată este redusă în conformitate cu articolul 26 alineatul (2) din regulamentul de bază, rata contribuției publice este mărită în consecință. Contribuția din FEP este calculată în conformitate cu ratele prevăzute la articolul 53 din regulamentul de bază cu privire la o asemenea contribuție publică rezultată.

(2) Programul operațional specifică metodele de calculare a primelor acordate în temeiul articolelor 26 alineatul (3) și 26 alineatul (4) din regulamentul de bază în favoarea pescuitului de coastă pe scară redusă.

(3) În sensul articolului 26 alineatul (4) litera (b) din regulamentul de bază, prin „produse pescărești” se înțelege produse pescărești rezultate din capturile navelor de pescuit de coastă pe scară redusă.

Articolul 8

Compensare socioeconomică pentru gestiunea flotei comunitare de pescuit

(1) Programul operațional specifică metodele de calculare a compensărilor socioeconomice pentru gestiunea flotei comunitare de pescuit acordate în temeiul articolului 27 din regulamentul de bază.

(2) Sprijinul prevăzut la articolul 27 alineatul (1) litera (d) din regulamentul de bază pentru pensionare anticipată este eligibil pentru contribuție din partea FEP chiar în situația în care este plătit beneficiarilor după 31 decembrie 2015, cu condiția depunerii sale în acest scop într-un cont blocat înainte de acea dată.







SECȚIUNEA 2

Axa prioritară 2: Acvacultura, pescuitul în apele interioare, prelucrarea și comercializarea produselor pescărești și de acvacultură

Articolul 9

Domeniul de aplicare a ajutorului în producția de acvacultură

Sprijinul acordat în temeiul articolului 28 alineatul (6) din regulamentul de bază acoperă costurile de evaluare prevăzute în Directiva 85/337/CEE a Consiliului ( 15 ).

Articolul 10

Măsuri pentru investiții productive în acvacultură

(1) În sensul articolului 29 alineatul (1) literele (a), (b) și (c) din regulamentul de bază, se aplică următoarele definiții:

(a) „specii noi”: specii pentru care producția de acvacultură în statele membre este redusă sau nu există și pentru care există perspective comerciale bune;

(b) „specii cu perspective comerciale bune”: specii pentru care tendința previziunilor pe termen mediu arată faptul că cererea de piață este posibil să depășească oferta;

(c) „practica normală în sectorul acvaculturii”: activități de acvacultură efectuate în conformitate cu legislația obligatorie, legate de probleme de sănătate, veterinare și de mediu;

(d) „acvacultură tradițională”: practici îndelungate legate de moștenirea socială și culturală a unei anume regiuni.

(2) Sprijinul prevăzut la articolul 29 din regulamentul de bază poate acoperi nave de serviciu utilizate în acvacultură. Navele de pescuit, conform definiției din articolul 3 litera (c) din Regulamentul (CE) nr. 2371/2002 al Consiliului ( 16 ), nu sunt considerate nave de serviciu utilizate în acvacultură chiar și atunci când sunt folosite exclusiv în acvacultură.

(3) Fără a aduce atingere articolului 35 alineatul (6) din regulamentul de bază, sprijinul menționat la articolul 29 din acel regulament poate acoperi investițiile legate de comerțul cu amănuntul al produselor provenite din ferme în cazul în care comerțul de acest gen face parte integrantă din exploatația de acvacultură.

(4) În cazul în care statele membre se folosesc de posibilitatea prevăzută la articolul 29 alineatul (1) litera (a) din regulamentul de bază, acestea pun în aplicare mecanismele prin care pun la dispoziția autorităților de gestiune rezultatele analizei de piață privind speciile de acvacultură.

(5) Pentru măsurile prevăzute la articolul 29 din regulamentul de bază, statele membre descriu în cadrul programului operațional modul în care ajutorul va fi acordat cu prioritate întreprinderilor mici și mijlocii.

Articolul 11

Măsuri pentru mediul acvatic

(1) În cazul în care ajutorul este acordat beneficiarilor în scopurile stipulate în articolul 30 din regulamentul de bază, statele membre verifică dacă acei beneficiari se conformează cu angajamentele mediului acvatic pentru o perioadă de minimum trei ani de la data aprobării operațiunii și la finalul implementării operațiunii.

(2) Sprijinul acordat în temeiul articolului 30 alineatul (2) litera (b) din regulamentul de bază se referă numai la costurile pentru participarea la o schemă de management de mediu și audit a comunității (SMMA) efectuat înainte de aprobarea unui sistem pentru o întreprindere specifică.

(3) În sensul articolului 30 alineatul (2) litera (c) din regulamentul de bază, prin „acvacultură ecologică” se înțelege activitățile de acvacultură ce produc specii acvatice recoltate în conformitate cu metoda producției ecologice în sensul articolului 2 din Regulamentul (CEE) nr. 2092/91 al Consiliului ( 17 ) și care conține indicații în acest sens. Până la data adoptării de norme detaliate de producție de către Comunitate, inclusiv norme privind conversia, aplicabile în cazul producției ecologice, se aplică normele naționale sau, în absența acestora, standardele private, aplicabile în cazul acvaculturii ecologice, acceptate sau recunoscute de statele membre.

(4) Sprijinul prevăzut la articolul 30 alineatul (2) litera (d) din regulamentul de bază poate fi acordat numai în cazul restricțiilor specifice sau cerințelor pentru zonele Natura 2000, impuse de măsurile naționale relevante pentru punerea în aplicare a Directivelor 79/409/CEE și 92/43/CEE.

(5) În sensul articolului 30 alineatul (3) din regulamentul de bază, prin „bunele practici de acvacultură obișnuite” se înțelege conformitatea cu legislația obligatorie, legată de probleme de sănătate, veterinare și de mediu, și utilizarea protocoalelor de producție ce previn irosirea resurselor și poluarea care poate fi evitată.

Articolul 12

Măsuri de sănătate animală

(1) Sprijinul prevăzut la articolul 32 din regulamentul de bază poate acoperi:

(a) măsurile de control pentru maladii exotice în acvacultură, enumerate la articolul 3 din Decizia 90/424/CEE a Consiliului ( 18 ), aplicate în conformitate cu secțiunea 3 din capitolul V al Directivei 2006/88/CE;

(b) programele elaborate și aprobate în temeiul articolului 44 alineatul (2) din Directiva 2006/88/CE pentru maladii care nu sunt exotice în acvacultură, definite la anexa Deciziei 90/424/CEE.

(2) Autoritatea de gestiune a programului operațional decide dacă va contribui la finanțarea măsurilor de control menționate la alineatul (1) litera (a) sau la un program de eradicare menționat la alineatul (1) litera (b) și adoptă procedurile detaliate pentru participarea sa financiară înainte de predarea măsurilor sau a programului, respectiv, în conformitate cu prevederile din Decizia 90/424/CEE.

(3) În cazul în care Comisia nu aprobă, în conformitate cu articolul 24 din Decizia 90/424/CEE, măsurile de control sau programul de eradicare menționat la alineatul (1) din acest articol, contribuția angajată este returnată imediat pentru bugetul programului operațional.

(4) În cazul în care valoarea costurilor eligibile din cadrul acțiunii aprobate de Comisie în conformitate cu articolul 24 din Decizia 90/424/CE este mai mică decât suma angajată de autoritatea de gestiune, diferența astfel acordată poate fi refolosită de statele membre pentru programele lor operaționale.

(5) Sprijinul prevăzut la articolul 32 din regulamentul de bază nu acoperă activitățile de supraveghere menite să demonstreze inexistența unei maladii pentru a obține recunoașterea statutului oficial de inexistență a maladiei sau costurile fixe, precum costurile pentru serviciile veterinare oficiale.

Articolul 13

Pescuitul în apele interioare

(1) În sensul articolului 33 din regulamentul de bază, prin „navele care operează în sectorul de pescuit în apele interioare” se înțelege navele angajate în pescuitul comercial în apele interioare și care nu sunt incluse în registrul flotei comunitare de pescuit.

(2) Pentru investițiile prevăzute la articolul 33 alineatul (2) al doilea paragraf și la articolul 25 din regulamentul de bază, navele cu o lungime mai mică de 12 metri, care nu utilizează unelte remorcate și care pescuiesc în apele interioare, pot beneficia de același cuantum al ajutorului prevăzut pentru navele de pescuit de coastă pe scară redusă menționat la articolul 26 din regulamentul sus-amintit.

(3) Statele membre determină în cadrul programelor operaționale metodele prin care vor asigura faptul că investițiile care beneficiază de sprijin în temeiul articolului 33 din regulamentul de bază nu pun în pericol echilibrul dintre dimensiunea flotei și resursele halieutice disponibile corespunzătoare.

Articolul 14

Investiții în prelucrare și comercializare

(1) Investițiile pentru extragerea dioxinei sau a altor substanțe dăunătoare sănătății umane din făina sau untura de pește pot fi suportate de FEP în temeiul articolului 34 din regulamentul de bază chiar și în cazul în care produsele finale sunt destinate utilizării și prelucrării în alte scopuri decât pentru consumul uman.

(2) Pentru măsurile prevăzute la articolul 35 din regulamentul de bază, statele membre descriu în cadrul programelor operaționale modul în care ajutorul va fi acordat cu prioritate microîntreprinderilor și întreprinderilor mici.







SECȚIUNEA 3

Axa prioritară 3: Măsuri de interes comun

Articolul 15

Acțiuni colective

(1) Sprijinul prevăzut la articolul 37 din regulamentul de bază nu acoperă costurile aferente pescuitului de explorare.

(2) Sprijinul prevăzut la articolul 37 primul paragraf litera (n) din regulamentul de bază poate fi acordat pentru:

(a) crearea de organizații de producători pentru a facilita instituirea și funcționarea administrativă a organizațiilor de producători recunoscute în temeiul Regulamentului (CE) nr. 104/2000 al Consiliului ( 19 ) după 1 ianuarie 2007;

(b) punerea în aplicare a planurilor organizațiilor de producători care au fost recunoscute în mod special în temeiul articolului 12 din Regulamentul (CE) nr. 104/2000 pentru a facilita punerea în aplicare a planurilor în vederea îmbunătățirii calității produselor acestora; sau

(c) restructurarea organizațiilor de producători pentru a spori eficiența în funcție de cerințele pieței.

(3) Sprijinul menționat la alineatul (2) litera (b) al acestui articol este degresiv pe o perioadă de trei ani de la data recunoașterii specifice în temeiul articolului 12 din Regulamentul (CE) nr. 104/2000.

Articolul 16

Măsuri de protejare și dezvoltare a faunei și florei acvatice

(1) Sprijinul prevăzut la articolul 38 alineatul (2) primul paragraf litera (a) din regulamentul de bază privește măsurile pentru construcția și instalarea recifelor artificiale sau a altor instalații compuse din elemente durabile.

Sprijinul poate acoperi activitățile anterioare instalării, inclusiv studii, componente, semnalizare, transport și asamblare a instalațiilor și sistemelor științifice de monitorizare.

(2) Sprijinul prevăzut la articolul 38 alineatul (2) din regulamentul de bază nu acoperă dispozitivele de concentrare a peștilor.

(3) Sprijinul prevăzut la articolul 38 alineatul (2) primul paragraf litera (c) din regulamentul de bază poate acoperi cheltuielile privind măsurile de conservare necesare pentru zonele aparținând Rețelei Ecologice Europene Natura 2000. Sprijinul poate acoperi pregătirea planurilor de gestiune, a strategiilor și a sistemelor, infrastructura, inclusiv amortizarea și echipamentul pentru rezerve, instruirea și formarea angajaților de rezervă, cât și studiile relevante.

(4) Sprijinul prevăzut la articolul 38 alineatul (2) primul paragraf litera (c) din regulamentul de bază nu acoperă compensarea drepturilor anticipate, pierderile din venituri și salariile angajaților.

(5) În sensul celui de-al doilea paragraf din articolul 38 alineatul (2) din regulamentul de bază, prin „repopulare directă” se înțelege activitatea de eliberare a organismelor acvatice vii care provin din crescătorii de pești sau care au fost pescuite în altă parte.

Articolul 17

Locuri de debarcare

În cazul în care se acordă sprijin pentru investiții privind restructurarea locurilor de debarcare și îmbunătățirea condițiilor pentru peștii debarcați de pescarii de coastă în locurile de debarcare existente, astfel cum se menționează la articolul 39 alineatul (1) din regulamentul de bază, statele membre asigură conformitatea cu normele sanitare corespunzătoare și punerea în aplicare a măsurilor de control în cazul acelor locuri de debarcare.

Articolul 18

Dezvoltarea de piețe noi și campanii de promovare

(1) Sprijinul prevăzut pentru măsurile de promovare, în conformitate cu articolul 40 alineatul (3) literele (a), (d), (e) și (g) din regulamentul de bază, poate acoperi în special:

(a) costurile agențiilor de publicitate și ale altor furnizori de servicii implicați în pregătirea și implementarea campaniilor de promovare;

(b) achiziționarea sau închirierea unui spațiu publicitar și crearea de sloganuri și etichete pe perioada campaniilor de promovare;

(c) cheltuielile de editare și cele cu personalul extern necesar în cadrul campaniilor;

(d) organizarea și participarea la târguri comerciale și expoziții.

(2) În ceea ce privește produsele protejate în temeiul Regulamentului (CE) nr. 510/2006 al Consiliului ( 20 ), sprijinul poate fi acordat pentru promovarea acestora numai începând cu data la care denumirea a fost introdusă în registru, conform articolului 7 din regulamentul respectiv.

Articolul 19

Proiecte-pilot

(1) În conformitate cu articolul 41 din regulamentul de bază, nu se acordă sprijin pentru pescuitul de explorare.

(2) În cazul în care se acordă sprijin unui proiect-pilot în temeiul articolului 41 din regulamentul de bază, autoritatea de gestiune se asigură de faptul că proiectul-pilot include monitorizare științifică adecvată și efectuarea unei evaluări calitative adecvate a rapoartelor tehnice menționate la articolul 41 alineatul (3) din respectivul regulament.

(3) Proiectele-pilot nu trebuie să fie de natură comercială directă. Orice profit obținut pe durata implementării unui proiect-pilot este dedus din ajutorul public acordat pentru operațiune.

(4) În cazul în care costurile totale ale unui proiect-pilot depășesc 1 milion EUR, autoritatea de gestiune solicită, anterior aprobării, o evaluare a unui organism independent științific.

Articolul 20

Modificare pentru reafectarea navelor de pescuit

În conformitate cu articolul 42 din regulamentul de bază, sprijinul poate fi acordat pentru modificarea unei nave de pescuit după reafectarea acesteia numai dacă acea navă a fost ștearsă definitiv din registrul flotei de pescuit și, după caz, licența de pescuit aferentă acesteia a fost anulată definitiv.







SECȚIUNEA 4

Axa prioritară 4: Dezvoltarea durabilă a zonelor de pescuit

Articolul 21

Obiective și măsuri

În conformitate cu articolul 43 din regulamentul de bază, se acordă sprijin pentru:

(a) punerea în aplicare a strategiilor de dezvoltare locală, astfel cum se menționează la articolul 45 alineatul (2) din regulamentul de bază și la articolul 24 din prezentul regulament, în vederea atingerii obiectivelor menționate la articolul 43 alineatul (2) literele (a), (b) și (c) din regulamentul de bază și prin măsurile eligibile menționate la articolul 44 alineatul (1) literele (a)-(g), (i) și (j) și articolul 44 alineatele (2) și (3) din respectivul regulament;

(b) punerea în aplicare a cooperării interregionale și transnaționale între grupurile din zonele de pescuit, astfel cum se menționează la articolul 44 alineatul (1) litera (h) din regulamentul de bază, în principal prin relaționare și răspândire a celor mai bune practici în vederea atingerii obiectivului menționat la articolul 43 alineatul (2) litera (d) din regulamentul respectiv.

Articolul 22

Aplicarea geografică a axei prioritare 4

(1) Programul operațional specifică procedurile și criteriile de selectare a zonelor de pescuit. Statele membre decid modalitatea de punere în aplicare a articolului 43 alineatele (3) și (4) din regulamentul de bază.

(2) Zonele de pescuit selectate nu trebuie să coincidă neapărat cu zonele naționale administrative sau cu zonele stabilite în scopuri de eligibilitate în temeiul obiectivelor Fondurilor structurale.

Articolul 23

Procedurile și criteriile de selecție a grupurilor

(1) Un grup, astfel cum se menționează la articolul 45 alineatul (1) din regulamentul de bază, este compus astfel încât să poată elabora și pune în aplicare o strategie de dezvoltare în zona respectivă.

Relevanța și eficiența parteneriatului sunt evaluate atât în funcție de structura sa, cât și de transparența și claritatea sa în atribuirea sarcinilor și a responsabilităților.

Se garantează capacitatea partenerilor de a îndeplini sarcinile atribuite lor, precum și eficiența și capacitatea acestora de luare a deciziilor.

Parteneriatul cuprinde, inclusiv la nivel decizional, reprezentanți ai sectorului pescuitului și ai altor sectoare socioeconomice locale relevante.

(2) Capacitatea administrativă a „grupului” este considerată adecvată în cazul în care grupul:

(a) selectează un partener din cadrul parteneriatului în calitate de conducător administrativ care garantează funcționarea corespunzătoare a parteneriatului; sau

(b) se constituie într-o structură comună constituită legal, a cărei constituire formală garantează funcționarea corespunzătoare a parteneriatului.

(3) În cazul în care grupului îi este încredințată administrarea fondurilor publice, se evaluează capacitatea financiară a acestuia:

(a) în ceea ce privește abilitatea conducătorului administrativ de a administra fondurile în conformitate cu alineatul (2) litera (a);

(b) în ceea ce privește abilitatea structurii comune de a administra fondurile în conformitate cu alineatul (2) litera (b).

(4) Grupurile pentru punerea în aplicare a strategiilor de dezvoltare locală sunt selectate în termen de maximum patru ani de la data aprobării programului operațional. În cazul în care autoritatea de gestiune organizează mai multe proceduri de selecție pentru grupuri, pot fi acordate termene mai extinse.

(5) Programul operațional specifică:

(a) procedurile și criteriile de selecție a grupurilor, precum și numărul de grupuri pe care statul membru dorește să le selecteze; criteriile de selecție menționate la articolul 45 din regulamentul de bază și la prezentul articol reprezintă cerințele minime și pot fi suplimentate cu criterii naționale specifice; procedurile trebuie să fie transparente, să furnizeze o mediatizare adecvată și să asigure concurența, după caz, între grupurile care elaborează strategii de dezvoltare locală;

(b) mecanismele de gestiune și procedurile de mobilizare și circulație a fluxurilor financiare din punctul de vedere al beneficiarului; descrie în special modul în care grupurile se integrează în sistemele de gestiune, monitorizare și control.

Articolul 24

Strategia de dezvoltare locală

Strategia de dezvoltare locală propusă de grup în conformitate cu articolul 45 alineatul (2) din regulamentul de bază:

(a) este integrată și bazată pe interacțiunea între participanți, sectoare și operațiuni și este mai mult decât o simplă colecție de operațiuni sau o juxtapunere a măsurilor sectoriale;

(b) respectă nevoile zonelor de pescuit, în special în termeni socioeconomici;

(c) demonstrează propria viabilitate;

(d) este complementară altor intervenții efectuate în zona respectivă.

Articolul 25

Punerea în aplicare a strategiei de dezvoltare locală

(1) Fără a aduce atingere articolului 45 alineatul (2) din regulamentul de bază, grupul alege operațiunile finanțate prin strategia de dezvoltare locală.

(2) În cazul în care grupului îi este încredințată administrarea fondurilor publice, acesta creează un cont separat pentru punerea în aplicare a strategiei de dezvoltare locală.







SECȚIUNEA 5

Prevederi comune mai multor măsuri

Articolul 26

Prevederi comune pentru axele prioritare 1-4

Următoarele cheltuieli nu sunt eligibile pentru o contribuție a FEP:

(a) în sensul articolului 28 alineatul (3), al articolului 34 alineatul (3), al articolului 37 primul paragraf punctul (i) și al articolului 44 alineatul (2) din regulamentul de bază, achiziționarea infrastructurii folosite în cazul învățării continue pentru o sumă ce depășește 10 % din cheltuielile eligibile totale ale operațiunilor în cauză;

(b) partea costului aferent vehiculelor fără legătură directă cu operațiunea în cauză.







CAPITOLUL IV

EVALUAREA PROGRAMELOR OPERAȚIONALE

Articolul 27

Evaluarea intermediară

Statele membre înaintează evaluările intermediare menționate la articolul 49 din regulamentul de bază până cel târziu la 30 iunie 2011. Comisia poate decide întreruperea termenului de plată, în conformitate cu articolul 88 din regulamentul de bază, în situația în care un stat membru nu respectă acea obligație.







CAPITOLUL V

INFORMARE ȘI PUBLICITATE

Articolul 28

Descrierea măsurilor de informare și publicitate în programul operațional și în rapoartele anuale și finale de punere în aplicare

(1) În sensul articolului 20 alineatul (1) litera (g) punctul (v) din regulamentul de bază, programul operațional include cel puțin următoarele elemente:

(a) conținutul măsurilor de informare și publicitate ce trebuie luate de statul membru sau de autoritatea de gestiune, care vizează beneficiarii reali și potențiali, precum și bugetul de referință al acestora;

(b) conținutul măsurilor de informare și publicitate destinate publicului ce trebuie luate de statul membru sau de autoritatea de gestiune și bugetul de referință al acestora;

(c) departamentele administrative sau organismele responsabile cu punerea în aplicare a măsurilor de informare și publicitate;

(d) o indicare a modului în care măsurile de informare și publicitate trebuie evaluate, din punctul de vedere al vizibilității și gradului de conștientizare al programului operațional și al rolului pe care îl are Comunitatea.

(2) Alineatul (1) literele (c) și (d) din prezentul articol nu se aplică în cazul programelor operaționale menționate la articolul 2.

(3) Rapoartele anuale și finale de punere în aplicare a unui program operațional, menționate la articolul 67 din prezentul regulament, includ:

(a) măsurile de informare și publicitate derulate;

(b) modalitățile acțiunilor de informare și publicitate menționate la articolul 31 paragraful al doilea litera (d) din prezentul regulament, inclusiv, după caz, adresa electronică la care pot fi accesate aceste date.

Raportul anual privind punerea în aplicare pe anul 2010 și raportul final privind punerea în aplicare menționat la articolul 67 din regulamentul de bază conțin un capitol de evaluare a rezultatelor măsurilor de informare și publicitate din punctul de vedere al vizibilității și al gradului de conștientizare al programului operațional și al rolului Comunității, în conformitate cu alineatul (1) litera (d) din prezentul articol.

Articolul 29

Măsuri de informare pentru beneficiarii potențiali

(1) În sensul articolului 51 alineatul (2) litera (a) din regulamentul de bază, autoritatea de gestiune se asigură că mediatizarea programul operațional cuprinde detalii referitoare la contribuția financiară de la FEP și că este pus la dispoziția tuturor părților interesate. Autoritatea de gestiune se asigură, de asemenea, de faptul că informațiile privind posibilitățile de finanțare oferite în comun de Comunitate și de statul membru prin programul operațional sunt mediatizate cât mai mult posibil.

(2) Autoritatea de gestiune furnizează beneficiarilor potențiali informații clare și detaliate cu privire cel puțin la:

(a) condițiile de eligibilitate ce trebuie întrunite pentru a putea obține finanțarea oferită de programul operațional;

(b) o descriere a procedurilor de examinare a cererilor de finanțare și indicarea termenelor;

(c) criteriile de selecție a operațiunilor ce urmează a fi finanțate;

(d) persoanele de contact de la nivel național, regional și local care pot furniza informații privind programul operațional.

(3) Autoritatea de gestiune informează beneficiarii potențiali cu privire la publicația menționată la articolul 31 paragraful al doilea litera (d).

(4) Autoritatea de gestiune implică în măsurile de informare și publicitate, în conformitate cu legile și practicile naționale, cel puțin unul dintre următoarele organisme capabile să pună în circulație informațiile enumerate la alineatul (2):

(a) autorități naționale, regionale și locale și agenții de dezvoltare;

(b) asociații profesionale;

(c) parteneri economici și sociali;

(d) organizații nonguvernamentale;

(e) organizații reprezentând mediul economic;

(f) centre de informare privind Uniunea Europeană și reprezentanții Comisiei din statele membre;

(g) instituții de învățământ.

Articolul 30

Măsuri de informare pentru beneficiari

Autoritatea de gestiune informează beneficiarii de faptul că acceptarea finanțării înseamnă de asemenea acceptarea includerii acestora pe lista de beneficiari publicată în conformitate cu articolul 31 paragraful al doilea litera (d).

Articolul 31

Responsabilitățile autorității de gestiune cu privire la măsurile de informare și publicitate pentru public

În sensul articolului 51 alineatul (2) litera (c) din regulamentul de bază, autoritatea de gestiune se asigură de faptul că măsurile de informare și publicitate pentru public sunt puse în aplicare și că acestea beneficiază de cea mai cuprinzătoare acoperire media posibilă prin utilizarea diverselor forme și metode de comunicare la nivelul teritorial corespunzător.

Autoritatea de gestiune este responsabilă de organizarea a cel puțin următoarelor măsuri de informare și publicitate:

(a) o activitate majoră de informare prin aducerea la cunoștința publicului a lansării programului operațional;

(b) cel puțin o activitate majoră de informare anuală prezentând rezultatele programului operațional;

(c) arborarea steagului Uniunii Europene pentru o săptămână, începând cu 9 mai, în fața sediului autorității de gestiune;

(d) publicarea, prin mijloace electronice sau în orice alt mod, a listei de beneficiari, a denumirii operațiunilor și a sumelor alocate din fondurile publice de finanțare pentru aceste operațiuni.

Participanții la operațiunile sprijinite de FEP și care au ca scop îmbunătățirea competențelor profesionale și instruirea, cât și beneficiarii care primesc sprijin pentru plecarea anticipată din sectorul pescuitului, inclusiv pensionarea anticipată, nu sunt menționați, astfel cum se prevede la articolul 27 alineatul (1) litera (d) din regulamentul de bază.

Articolul 32

Responsabilitățile beneficiarilor cu privire la măsurile de informare și publicitate pentru public

(1) În sensul articolului 51 din regulamentul de bază, beneficiarul este responsabil de informarea publicului, prin intermediul măsurilor specificate la alineatele (2), (3) și (4) ale prezentului articol, cu privire la ajutorul obținut de la FEP.

(2) În cazul în care costul eligibil total al unei operațiuni cofinanțate de FEP depășește 500 000 EUR și constă în finanțarea infrastructurii sau a operațiunilor de construcție, beneficiarul afișează un panou la locul desfășurării operațiunii pe durata implementării acesteia. Informațiile menționate la articolul 33 ocupă cel puțin 25 % din panou.

În cazul în care operațiunea este încheiată, panoul este înlocuit cu o placă explicativă permanentă, menționată la alineatul (3).

(3) În cazul în care costul eligibil total al operațiunii depășește 500 000 EUR și constă în achiziționarea unui obiect sau din finanțarea infrastructurii sau din operațiuni de construcție, beneficiarul expune o placă explicativă permanentă, care trebuie să fie vizibilă și să aibă o mărime semnificativă, în termen de maximum șase luni de la data încheierii operațiunii.

Placa menționează tipul și denumirea operațiunii, în afara informațiilor menționate la articolul 33. Informațiile menționate la prezentul articol ocupă cel puțin 25 % din placă.

Placa explicativă este de asemenea montată la sediul grupurilor finanțate în temeiul axei prioritare 4 din regulamentul de bază.

(4) În cazuri adecvate, beneficiarul se asigură de faptul că cei care participă la o operațiune cofinanțată de FEP sunt informați cu privire la finanțarea obținută.

Beneficiarul furnizează o notificare clară cu privire la faptul că operațiunea în curs de punere în aplicare a fost selectată în temeiul programului operațional cofinanțat de FEP.

Orice document, inclusiv orice listă de prezență sau orice alt certificat referitor la o astfel de operațiune, include o declarație cu privire la faptul că programul operațional a fost cofinanțat de FEP.

Articolul 33

Caracteristici tehnice ale măsurilor de informare și publicitate referitoare la operațiune

(1) Toate măsurile de informare și publicitate destinate beneficiarilor, beneficiarilor potențiali și publicului includ următoarele:

(a) emblema Uniunii Europene, conform standardelor grafice stabilite la anexa II, și trimitere la Uniunea Europeană;

(b) trimitere la FEP: „Fondul European pentru Pescuit”;

(c) o declarație aleasă de autoritatea de gestiune, evidențiind valoarea adăugată a ajutorului acordat de Comunitate, de preferință: „Investiții în pescuitul durabil”.

(2) Alineatul (1) literele (b) și (c) nu se aplică în cazul obiectelor promoționale de mici dimensiuni.







CAPITOLUL VI

INSTRUMENTE DE INGINERIE FINANCIARĂ

Articolul 34

Prevederi generale aplicabile tuturor instrumentelor de inginerie financiară

(1) În conformitate cu articolul 55 alineatul (8) din regulamentul de bază, ca parte a programului operațional, FEP poate cofinanța cheltuielile referitoare la o operațiune ce cuprinde contribuții la sprijinul instrumentelor de inginerie financiară pentru întreprinderi, în principal întreprinderi mici și mijlocii (IMM-uri), inclusiv microîntreprinderi, conform definiției din Recomandarea 2003/361/CE a Comisiei ( 21 ) cu începere de la 1 ianuarie 2005, precum fonduri pentru capitalul de risc, fonduri de garantare și fonduri de împrumut, inclusiv prin fonduri de plasament.

Instrumentele de inginerie financiară se prezintă sub forma unor acțiuni ce efectuează investiții rambursabile și/sau furnizează garanții pentru investiții rambursabile. Condițiile stabilite la articolele 35, 36 și 37 se aplică în cazul acestora.

(2) Declarația de cheltuieli referitoare la instrumentele de inginerie financiară include cheltuielile totale achitate pentru crearea și contribuția la aceste instrumente. Cu toate acestea, la încheierea parțială sau totală a programului operațional, cheltuielile eligibile reprezintă totalul plăților efectuate pentru investițiile în întreprinderi din partea fiecărui instrument de inginerie financiară menționat la alineatul (1) sau orice garanții prevăzute, inclusiv sumele luate drept garanție de fondurile de garantare și costurile de gestiune eligibile. Declarația de cheltuieli respectivă se modifică în consecință.

(3) Dobânda generată de plățile din programul operațional pentru instrumentele de inginerie financiară este folosită pentru finanțarea instrumentelor de inginerie financiară pentru întreprinderi mici și mijlocii, inclusiv microîntreprinderi.

(4) Resursele returnate circuitului operațional din investițiile efectuate de instrumentele de inginerie financiară sau rămase după onorarea tuturor garanțiilor vor fi refolosite de autoritățile competente ale statelor membre respective în beneficiul întreprinderilor mici și mijlocii, inclusiv al microîntreprinderilor.

Articolul 35

Condiții aplicabile tuturor instrumentelor de inginerie financiară

(1) În cazul în care FEP finanțează operațiuni ce cuprind instrumente de inginerie financiară, inclusiv cele organizate prin intermediul fondurilor de plasament, partenerii de cofinanțare sau acționarii sau reprezentatul legal al acestora prezintă un plan de afaceri.

Planul de afaceri este evaluat, iar punerea în aplicare este monitorizată de către sau intră în responsabilitatea statului membru sau a autorității de gestiune. Evaluarea viabilității economice a activităților de investiții ale instrumentelor de inginerie financiară ia în considerare toate sursele de venit ale întreprinderilor în cauză.

(2) Planul de afaceri prevăzut la alineatul (1) specifică cel puțin următoarele:

(a) piața-țintă a întreprinderilor și criteriile, termenii și condițiile de finanțare a acestora;

(b) bugetul operațional al instrumentului de inginerie financiară;

(c) dreptul de proprietate asupra instrumentului de inginerie financiară;

(d) partenerii de cofinanțare sau acționarii;

(e) statutul instrumentului de inginerie financiară;

(f) prevederile privind profesionalismul, competența și independența gestiunii;

(g) justificarea și utilizarea prevăzută a contribuției de la FEP;

(h) politica instrumentului de inginerie financiară în ceea ce privește retragerile din investițiile în întreprinderi;

(i) prevederile de lichidare ale instrumentului de inginerie financiară, inclusiv refolosirea resurselor returnate instrumentului de inginerie financiară din investiții sau rămase după onorarea tuturor garanțiilor, atribuibile contribuției din programul operațional.

(3) Instrumentele de inginerie financiară, inclusiv fondurile de plasament, sunt organizate sub formă de persoane juridice independente guvernate de acordurile dintre partenerii de cofinanțare sau acționari sau sub formă de o finanțare separată în cadrul unei instituții financiare existente.

În cazul în care instrumentul de inginerie financiară este înființat în cadrul unei instituții financiare, acesta este organizat sub forma unei părți finanțate separat, supusă normelor specifice de punere în aplicare din cadrul instituției financiare, stipulând, în special, menținerea de conturi separate care fac distincția între noile resurse investite în instrumentul de inginerie financiară, inclusiv cele acordate prin programul operațional, și cele disponibile inițial în cadrul instituției.

Comisia nu va deveni partener de cofinanțare sau acționar în cadrul instrumentelor de inginerie financiară.

(4) Costurile de gestiune nu pot depăși, în medie anuală, pe durata acordării asistenței, niciunul dintre următoarele praguri, cu excepția cazului în care, după o licitație competitivă, este necesar un procentaj mai ridicat:

(a) 2 % din capitalul acordat din programul operațional fondurilor de plasament sau din capitalul acordat din programul operațional sau din fonduri de plasament pentru fondurile de garantare;

(b) 3 % din capitalul acordat din programul operațional sau din fonduri de plasament instrumentului de inginerie financiară în alte cazuri, cu excepția microinstrumentelor de credit destinate microîntreprinderilor;

(c) 4 % din capitalul acordat din programul operațional sau din fonduri de plasament instrumentelor destinate microîntreprinderilor.

(5) Termenii și condițiile pentru acordarea de contribuții din programul operațional instrumentelor de inginerie financiară sunt stabilite în acordul de finanțare ce se încheie între reprezentantul legal al instrumentului de inginerie financiară și statul membru sau autoritatea de gestiune.

(6) Acordul de finanțare menționat la alineatul (5) include cel puțin:

(a) strategia și planificarea privind investițiile;

(b) monitorizarea implementării în conformitate cu normele aplicabile;

(c) o politică de retragere pentru contribuția acordată prin programul operațional din instrumentul de inginerie financiară;

(d) prevederile de lichidare ale instrumentului de inginerie financiară, inclusiv refolosirea resurselor returnate instrumentului de inginerie financiară din investiții sau rămase după onorarea tuturor garanțiilor, atribuibile contribuției din programul operațional.

(7) Autoritatea de gestiune ia toate precauțiile necesare pentru minimalizarea oricăror distorsionări ale concurenței pe piețele capitalului de risc sau cele de creditare. Rambursările din investițiile de capital și împrumuturi, mai puțin o parte pro rata din costurile de gestiune și primele de performanță, pot fi alocate în mod preferențial investitorilor ce operează pe baza principiului investitorului într-o economie de piață până la nivelul remunerației stabilite în statutul instrumentelor de inginerie financiară și sunt alocate ulterior în mod proporțional tuturor partenerilor de cofinanțare și acționarilor.

Articolul 36

Condiții specifice aplicabile fondurilor de plasament

(1) În cazul în care FEP finanțează instrumentele de inginerie financiară organizate prin intermediul fondurilor de plasament, mai precis fonduri create pentru a investi în diverse fonduri cu capital de risc, fonduri de garantare și fonduri de împrumut, statul membru sau autoritatea de gestiune le pun în aplicare prin intermediul uneia sau mai multor dintre opțiunile următoare:

(a) atribuirea unui contract public în conformitate cu legea aplicabilă privind achizițiile publice;

(b) în alte cazuri, atunci când acordul nu reprezintă un contract de servicii publice în sensul legii privind achizițiile publice, atribuirea unei subvenții, definite în acest scop drept o contribuție financiară directă prin intermediul unei donații către: (i) Banca Europeană de Investiții sau către Fondul European de Investiții; sau (ii) către o instituție financiară fără cerere de oferte, dacă acest lucru este în conformitate cu o lege națională compatibilă cu tratatul.

(2) În cazul în care FEP finanțează instrumente de inginerie financiară organizate prin fonduri de plasament, statul membru sau autoritatea de gestiune încheie un acord de finanțare cu fondul de plasament ce stabilește modalitățile și obiectivele de finanțare.

Acordul de finanțare, atunci când este cazul, ia în considerare concluziile unei evaluări a disparităților între oferta și cererea acestor instrumente, în cazul întreprinderilor mici și mijlocii.

(3) Acordul de finanțare, menționat la alineatul (2), dispune în special:

(a) termenii și condițiile pentru acordarea de contribuții din programul operațional fondului de plasament;

(b) o invitație de exprimare a interesului adresată intermediarilor financiari;

(c) evaluarea, selecția și acreditarea intermediarilor financiari;

(d) stabilirea și monitorizarea politicii de investiții, care cuprinde cel puțin o indicație referitoare la întreprinderile vizate și produsele de inginerie financiară ce urmează a fi sprijinite;

(e) raportarea fondurilor de plasament către statul membru sau autoritatea de gestiune;

(f) monitorizarea implementării investițiilor în conformitate cu normele aplicabile;

(g) cerințele de audit;

(h) politica de retragere a fondurilor de plasament din fondurile cu capital de risc, fondurile de garantare sau fondurile de împrumut;

(i) prevederile de lichidare ale fondului de plasament, inclusiv refolosirea resurselor returnate instrumentului de inginerie financiară din investițiile efectuate sau rămase după onorarea tuturor garanțiilor, atribuibile contribuției din programul operațional.

(4) Termenii și condițiile referitoare la contribuțiile la fondurile cu capital de risc, de fondurile de garantare și fondurile de împrumut din fondurile de plasament sprijinite prin programul operațional sunt stabilite printr-un acord de finanțare încheiat între fondurile cu capital de risc, fondurile de garantare și fondurile de împrumut, pe de-o parte, și fondul de plasament, pe de altă parte. Acordul de finanțare include cel puțin elementele enumerate la articolul 35 alineatul (6).

Articolul 37

Condiții specifice aplicabile fondurilor cu capital de risc, fondurilor de garantare și fondurilor de împrumut

Instrumentele de inginerie financiară, cu excepția fondurilor de plasament, investesc în întreprinderi, în special în întreprinderi mici și mijlocii. Aceste investiții pot fi efectuate numai la înființare, în etapele inițiale, inclusiv capitalul inițial, sau la extinderea întreprinderilor respective și numai cu privire la activitățile pe care directorii instrumentelor de inginerie financiară le consideră viabile din punct de vedere economic.







CAPITOLUL VII

GESTIUNE, MONITORIZARE ȘI CONTROL







SECȚIUNEA 1

Dispoziții generale

Articolul 38

Organisme intermediare

(1) În cazul în care una sau mai multe atribuții ale autorității de gestiune sau ale autorității de certificare sunt îndeplinite de un organism intermediar, modalitățile relevante sunt înregistrate oficial în scris.

(2) Dispozițiile din prezentul regulament privind autoritatea de gestiune și autoritatea de certificare se aplică în cazul organismelor intermediare.

Articolul 39

Autoritatea de gestiune

(1) În scopul operațiunilor de selecție și aprobare, în temeiul articolului 59 litera (a) din regulamentul de bază, autoritatea de gestiune se asigură de faptul că beneficiarii sunt informați cu privire la condițiile specifice referitoare la produsele sau serviciile furnizate prin intermediul operațiunii, planul de finanțare, termenul de execuție și informațiile financiare, cât și informații de altă natură care trebuie păstrate și comunicate. Aceasta se asigură că beneficiarul are capacitatea de a îndeplini aceste obligații înainte de a lua decizia de aprobare.

(2) Verificările efectuate de autoritatea de gestiune în temeiul articolului 59 litera (b) din regulamentul de bază acoperă aspectele administrative, financiare, tehnice și fizice ale operațiunilor, după caz.

Prin verificări se asigură faptul că au fost declarate cheltuielile reale, că produsele sau serviciile au fost predate în conformitate cu decizia de aprobare, cererile de rambursare efectuate de beneficiar sunt corecte și cheltuielile se conformează normelor naționale și comunitare. Acestea includ procedurile de evitare a dublei finanțări a cheltuielilor cu alte sisteme naționale și comunitare și cu alte perioade de programare.

Verificările includ următoarele proceduri:

(a) verificări administrative referitoare la fiecare cerere de rambursare efectuată de beneficiar;

(b) verificări la fața locului ale operațiunilor individuale.

(3) În cazul în care verificările la fața locului menționate la alineatul (2) litera (b) sunt efectuate pe eșantioane pentru programul operațional, autoritatea de gestiune păstrează registre care descriu și justifică metoda de eșantionare și identifică operațiunile sau tranzacțiile selectate pentru verificări.

Autoritatea de gestiune determină mărimea eșantionului pentru a avea o atestare rezonabilă în ceea ce privește legalitatea și regularitatea tranzacțiilor subsidiare având în vedere nivelul de risc identificat de autoritatea de gestiune cu privire la tipul beneficiarilor și operațiunile în cauză.

Autoritatea de gestiune reexaminează anual metoda de eșantionare.

(4) Autoritatea de gestiune stabilește standarde și proceduri scrise pentru verificările efectuate în temeiul alineatului (2) și păstrează registre pentru fiecare verificare, incluzând lucrarea efectuată, data și rezultatele verificării și măsurile luate cu privire la orice nereguli observate.

(5) În cazul în care autoritatea de gestiune este de asemenea și beneficiar în programul operațional, modalitățile de verificare menționate la alineatele (2), (3) și (4) din prezentul articol vor asigura o defalcare adecvată a funcțiilor în conformitate cu articolul 57 alineatul (1) litera (b) din regulamentul de bază.

Articolul 40

Date privind operațiunile transmise Comisiei la cerere

(1) Înregistrările contabile ale operațiunilor și datele privind punerea în aplicare menționate la articolul 59 litera (c) din regulamentul de bază includ cel puțin informațiile stabilite în anexa III la prezentul regulament. Informațiile sunt defalcate, acolo unde este cazul, în funcție de vârsta și sexul beneficiarilor.

(2) Autoritățile de gestiune, de certificare și de audit și organismele menționate la articolul 61 alineatul (3) din regulamentul de bază au acces la informațiile menționate la alineatul (1) din prezentul articol.

(3) La solicitarea scrisă a Comisiei, statul membru furnizează Comisiei informațiile corespunzătoare menționate la alineatul (1) în termen de cincisprezece zile lucrătoare de la data primirii solicitării sau o altă perioadă convenită, în scopul efectuării de verificări ale documentelor și la fața locului. Comisia poate solicita informațiile menționate la alineatul (1) la nivelul operațiunilor, măsurilor, axelor prioritare sau programului operațional.

▼M1

(4) În înregistrările contabile ținute în conformitate cu articolul 60 litera (f) din regulamentul de bază, orice sumă legată de o neregulă semnalată Comisiei în temeiul articolului 55 este identificată cu ajutorul numărului de referință atribuit neregulii respective sau prin orice altă metodă corespunzătoare.

▼B

Articolul 41

Pista de audit

În sensul articolului 59 litera (f) din regulamentul de bază, o pistă de audit este considerată adecvată în cazul în care îndeplinește următoarelor criterii:

(a) permite relaționarea sumelor totale certificate pentru Comisie cu înregistrările contabile detaliate și documentele justificative păstrate de autoritatea de certificare, de autoritatea de gestiune, de organismele intermediare și de beneficiari cu privire la operațiunile cofinanțate în temeiul programului operațional;

(b) permite verificarea plăților contribuției publice către beneficiar;

(c) permite verificarea aplicării criteriilor de selecție stabilite de comitetul de monitorizare pentru programul operațional;

(d) conține cu privire la fiecare operațiune, după caz, specificațiile tehnice și planul de finanțare, documente referitoare la aprobarea ajutorului, documente cu privire la procedurile de achiziție, rapoarte intermediare și rapoarte privind verificările și auditurile efectuate.

Articolul 42

Audituri ale operațiunilor

(1) Auditurile menționate la articolul 61 alineatul (1) litera (b) din regulamentul de bază sunt efectuate la fiecare douăsprezece luni, începând cu 1 iulie 2008, pe un eșantion de operațiuni selectate prin metoda stabilită sau aprobată de autoritatea de audit în conformitate cu articolul 43 din prezentul regulament.

Auditurile sunt efectuate la fața locului pe baza documentației și înregistrărilor păstrate de beneficiar.

(2) Auditurile verifică dacă sunt îndeplinite următoarele condiții:

(a) operațiunea îndeplinește criteriile de selecție pentru programul operațional, a fost pusă în aplicare în conformitate cu decizia de aprobare și îndeplinește toate condițiile aplicabile privind funcționalitatea și utilizarea sa sau obiectivele ce trebuie atinse;

(b) cheltuielile declarate corespund înregistrărilor contabile și documentelor justificative păstrate de beneficiar;

(c) cheltuielile declarate de beneficiar se conformează normelor naționale și comunitare;

(d) contribuția publică a fost plătită beneficiarului în conformitate cu articolul 80 din regulamentul de bază.

(3) În cazul în care orice probleme constatate par să fie de natură sistemică și determină riscuri în ceea ce privește alte operațiuni din programul operațional, autoritatea de audit asigură efectuarea unor examinări suplimentare, inclusiv audituri suplimentare dacă este cazul, pentru a stabili magnitudinea oricăror asemenea probleme. Autoritățile responsabile efectuează acțiunile corective și preventive necesare.

(4) Numai cheltuielile care fac obiectul auditului în conformitate cu alineatul (1) sunt cumulate în cadrul cheltuielilor auditate, în scopul raportărilor din tabelele de la punctul 9 din partea A a anexei VI și punctul 9 din partea A a anexei VII.

Articolul 43

Eșantionare

(1) Eșantionarea operațiunilor ce trebuie auditate la fiecare 12 luni se bazează în primul rând pe o metodă statistică de eșantionare aleatorie, conform mențiunilor de la alineatele (2), (3) și (4). Pot fi selectate operațiuni suplimentare ca eșantion suplimentar, conform mențiunilor de la alineatele (5) și (6).

(2) Metoda folosită pentru selecția eșantionului și pentru stabilirea concluziilor derivate din rezultate ia în considerare standardele de audit acceptate la nivel internațional și este documentată. Având în vedere suma cheltuielilor, numărul și tipul operațiunilor și alți factori relevanți, autoritatea de audit stabilește metoda statistică de eșantionare ce trebuie aplicată. Parametrii tehnici ai eșantionului sunt stabiliți în conformitate cu anexa IV.

(3) Eșantionul auditat la fiecare 12 luni este selectat din operațiunile în cazul cărora cheltuielile au fost declarate Comisiei pentru programul operațional din timpul anului precedent celui în care este comunicat Comisiei raportul anual de control menționat la articolul 61 alineatul (1) litera (e) punctul (i) din regulamentul de bază. Pentru prima perioadă, autoritatea de audit poate decide să grupeze operațiunile pentru care au fost declarate cheltuielile către Comisie în 2007 și 2008 drept bază pentru selecția operațiunilor ce urmează a fi auditate.

(4) Autoritatea de audit stabilește concluziile pe baza rezultatelor auditurilor referitoare la cheltuielile declarate Comisiei în timpul perioadei menționate la alineatul (3) și le comunică Comisiei în cadrul raportului anual de control. În cadrul programelor operaționale pentru care rata de eroare prevăzută depășește pragul de toleranță, autoritatea de audit îi analizează importanța și ia toate măsurile necesare, inclusiv formularea recomandărilor adecvate care urmează a fi incluse în raportul anual de control.

(5) Autoritatea de audit reexaminează în mod regulat acoperirea furnizată de eșantionul aleatoriu, având în vedere în special nevoia de a furniza o siguranță suficientă a auditului pentru declarațiile ce urmează a fi furnizate la încheierea parțială și finală a programului operațional. Aceasta va decide, pe baza propriului raționament profesional, dacă este necesară auditarea unui eșantion suplimentar din operațiunile suplimentare pentru a lua în considerare factorii specifici de risc identificați și pentru a garanta o acoperire adecvată a diverselor tipuri de operațiuni, beneficiari, organisme intermediare și axe prioritare ale programului.

(6) Autoritatea de audit stabilește concluziile pe baza rezultatelor auditurilor aferente eșantionului suplimentar și le comunică Comisiei în cadrul raportului anual de control. În cazul în care numărul neregulilor constatate este semnificativ sau în cazul în care sunt constatate nereguli sistemice, autoritatea de audit analizează importanța acestora și ia toate măsurile necesare, inclusiv formularea recomandărilor care urmează a fi incluse în raportul anual de control. Rezultatele auditurilor privind eșantionul suplimentar sunt analizate separat față de cele aferente eșantionului aleatoriu. În special, neregulile constatate în eșantionul suplimentar nu sunt luate în considerare în momentul calculării ratei de eroare a eșantionului aleatoriu.

Articolul 44

Documente prezentate de autoritatea de audit

(1) Strategia de audit menționată la articolul 61 alineatul (1) litera (c) din regulamentul de bază este stabilită în conformitate cu modelul din anexa V la prezentul regulament. Aceasta este actualizată și revizuită anual și, dacă este cazul, în timpul anului.

(2) Raportul anual de control și avizul menționat la articolul 61 alineatul (1) litera (e) punctul (i) din regulamentul de bază se bazează pe audituri ale sistemelor și pe audituri ale operațiunilor efectuate în temeiul articolului 61 alineatul (1) literele (a) și (b) din respectivul regulament în conformitate cu strategia de audit pentru programul operațional și sunt elaborate în conformitate cu modelele din anexa VI la prezentul regulament.

(3) Declarația de închidere menționată la articolul 61 alineatul (1) litera (f) din regulamentul de bază se bazează pe activitatea de audit efectuată de către sau sub responsabilitatea autorității de audit în conformitate cu strategia de audit. Declarația de închidere și raportul final de control sunt elaborate în conformitate cu modelul stabilit în anexa VII la prezentul regulament.

(4) În cazul în care domeniul de aplicare al examinării este limitat sau dacă nivelul cheltuielilor neregulate constatate nu permite formularea unei opinii fără rezerve pentru avizul anual menționat la articolul 61 alineatul (1) litera (e) din regulamentul de bază sau în declarația de închidere menționată la articolul 61 alineatul (1) litera (f) din respectivul regulament, autoritatea de audit motivează și estimează gravitatea problemei și impactul său financiar.

(5) În cazul închiderii parțiale a unui program operațional, declarația referitoare la legalitatea și conformitatea tranzacțiilor acoperite de declarația de cheltuieli menționate la articolul 85 din regulamentul de bază este elaborată de autoritatea de audit în conformitate cu modelul stabilit în anexa VIII la prezentul regulament și este depusă împreună cu avizul menționat al articolul 61 alineatul (1) litera (e) punctul (iii) din regulamentul de bază.

Articolul 45

Disponibilitatea documentelor

(1) În sensul articolului 87 din regulamentul de bază, autoritatea de gestiune se asigură de disponibilitatea înregistrărilor referitoare la identitatea și locația organismelor care dețin documente justificative referitoare la cheltuieli și audituri, care include toate documentele necesare pentru o pistă de audit adecvată.

(2) Autoritatea de gestiune se asigură de faptul că documentele menționate la alineatul (1) al prezentului articol și extrase sau copii ale acestora sunt puse la dispoziția persoanelor și organismelor abilitate să efectueze inspecția, inclusiv cel puțin personalului autorizat al autorității de gestiune, autorității de certificare, organismelor intermediare, autorității de audit și organismelor menționate la articolul 61 alineatul (3) din regulamentul de bază și reprezentanților autorizați ai Comunității și reprezentanților legali ai acestora.

(3) Autoritatea de gestiune păstrează informațiile necesare în scopul evaluării și raportării, inclusiv informațiile menționate la articolul 40, cu privire la operațiunile menționate la articolul 87 alineatul (2) din regulamentul de bază pentru întreaga perioadă menționată la alineatul (1) litera (a) din articolul respectiv.

(4) Sunt general acceptate cel puțin următoarele ca suporturi de date menționate la articolul 87 din regulamentul de bază:

(a) fotocopii ale documentelor originale;

(b) microfișe ale documentelor originale;

(c) versiuni electronice ale documentelor originale;

(d) documente existente numai în versiune electronică.

(5) Procedura de certificare a conformității documentelor păstrate pe suporturi de date general acceptate cu documentul original este elaborată de autoritățile naționale și asigură faptul că versiunile păstrate se conformează cerințelor legale naționale și pot fi consultate în scopuri de audit.

(6) În cazul în care documentele există numai în versiune electronică, sistemele informatizate folosite trebuie să îndeplinească standardele de securitate acceptate care asigură faptul că documentele păstrate se conformează cerințelor legale naționale și pot fi consultate în scopuri de audit.

Articolul 46

Documente prezentate de autoritatea de certificare

(1) Declarațiile atestate ale cheltuielilor și cererilor de plată menționate la articolul 60 litera (a) din regulamentul de bază sunt elaborate în formatul stabilit în anexa IX la prezentul regulament și sunt transmise Comisiei.

Până la 31 martie a fiecărui an, autoritatea de certificare depune la Comisie o declarație în conformitate cu modelul stabilit în anexa X pentru fiecare axă prioritară a programului operațional, menționând:

◄

(a) sumele retrase din declarațiile de cheltuieli transmise în timpul anului precedent în urma anulării parțiale sau integrale a contribuției pentru o operațiune;

▼M1

(b) sumele recuperate care au fost deduse din declarațiile de cheltuieli depuse pe parcursul anului anterior;

▼B

(c) o declarație privind sumele ce trebuie recuperate la data de 31 decembrie din anul precedent, clasificate în funcție de anul în care au fost emise ordinele de recuperare;

▼M1

(d) o listă a sumelor pentru care s-a stabilit pe parcursul anului anterior că nu pot fi recuperate sau că nu este probabil să fie recuperate, clasificate în funcție de anul în care au fost emise ordinele de recuperare.

În sensul primului paragraf, literele (a), (b) și (c), sumele agregate aferente neregulilor semnalate Comisiei în conformitate cu articolul 55 se pun la dispoziție pentru fiecare axă prioritară.

În sensul primului paragraf litera (d), orice sumă aferentă unei nereguli semnalate Comisiei în conformitate cu articolul 55 se identifică prin intermediul numărului de referință al neregulii respective sau prin orice altă metodă corespunzătoare.

(2a) Pentru fiecare sumă menționată la alineatul (2) litera (d), autoritatea de certificare indică dacă solicită suportarea contribuției UE de la bugetul general al Uniunii Europene.

Contribuția UE este suportată de la bugetul general al Uniunii Europene dacă, în termen de un an de la data depunerii declarației, Comisia nu a efectuat niciuna dintre următoarele acțiuni:

(a) solicită informații în aplicarea articolului 70 alineatul (2) din regulamentul de bază;

(b) informează în scris statul membru asupra intenției sale de a deschide o anchetă cu privire la suma respectivă;

(c) solicită statului membru să continue procedura de recuperare.

Termenul de un an nu se aplică în cazurile de fraudă constatată sau de suspiciune de fraudă.

(2b) În scopul declarației menționate la alineatul (2), statele membre care nu au adoptat moneda euro până la data depunerii declarației convertesc sumele din moneda națională în euro utilizând cursul de schimb menționat la articolul 95 alineatul (3) din regulamentul de bază. Dacă sumele sunt legate de cheltuieli înregistrate în contabilitatea autorității de certificare pe o durată de peste o lună, se poate utiliza cursul de schimb din luna pe parcursul căreia au fost înregistrate ultimele cheltuieli.

▼B

(3) Pentru a iniția închiderea parțială a programului operațional, autoritatea de certificare depune la Comisie o declarație de cheltuieli menționată la articolul 85 din regulamentul de bază în formatul stabilit în anexa XI la prezentul regulament.

Articolul 47

Descrierea sistemelor de gestiune și control

Descrierea sistemelor de gestiune și control pentru programul operațional menționat la articolul 71 alineatul (1) din regulamentul de bază conține informații privind punctele menționate la articolul 57 din respectivul regulament și informații stabilite la articolele 48 și 49 din prezentul regulament.

Aceste informații sunt transmise în conformitate cu modelul stabilit în partea A a anexei XII la prezentul regulament.

Articolul 48

Informații privind autoritatea de gestiune, autoritatea de certificare și organismele intermediare

În ceea ce privește autoritatea de gestiune, autoritatea de certificare și fiecare organism intermediar, statul membru furnizează Comisiei următoarele informații:

(a) o descriere a sarcinilor încredințate acestora;

(b) o organigramă a fiecăruia, o descriere a atribuirii sarcinilor între sau în cadrul departamentelor proprii și numărul estimativ al posturilor alocate;

(c) procedurile de selecție și aprobare a operațiunilor;

(d) procedurile prin care sunt primite, verificate și validate cererile de rambursare ale beneficiarilor, și în special normele și procedurile stabilite în scopul verificării la articolul 39, și procedurile prin care sunt autorizate, executate și înregistrate în contabilitate plățile către beneficiari;

(e) procedurile prin care sunt elaborate, certificate și transmise Comisiei declarațiile de cheltuieli;

(f) o trimitere la procedurile scrise stabilite pentru procedurile menționate la literele (c), (d) și (e);

(g) normele de eligibilitate stabilite de statul membru și aplicabile programului operațional;

(h) sistemul de păstrare a înregistrărilor contabile detaliate ale operațiunilor și date privind punerea în aplicare menționată la articolul 40 alineatul (1) în temeiul programului operațional.

Articolul 49

Informații privind autoritatea de audit și organismele menționate la articolul 61 alineatul (3) din regulamentul de bază

În ceea ce privește autoritatea de audit și organismele menționate la articolul 61 alineatul (3) din regulamentul de bază, statul membru furnizează Comisiei următoarele informații:

(a) o descriere a sarcinilor și a relaționării dintre acestea;

(b) organigrama autorității de audit și a fiecăruia dintre organismele implicate în efectuarea auditurilor referitoare la programul operațional, descriind modul de asigurare a independenței acestora, numărul estimativ al posturilor alocate și calificarea sau experiența cerută;

(c) procedurile de monitorizare a punerii în aplicare a recomandărilor și măsurilor corective derivate din rapoartele de audit;

(d) procedurile, atunci când este cazul, de supraveghere de către autoritatea de audit a activităților derulate de organismele implicate în efectuarea auditurilor referitoare la programul operațional;

(e) procedurile de pregătire a raportului anual de control și a declarației de închidere.

Articolul 50

Evaluarea sistemelor de gestiune și control

(1) Raportul menționat la articolul 71 alineatul (2) din regulamentul de bază se bazează pe o examinare a descrierii sistemelor, a documentelor relevante privind sistemele și a sistemului de păstrare a înregistrărilor contabile și a datelor privind punerea în aplicare a operațiunilor și pe interviurile cu personalul din cadrul organismelor principale considerate importante de autoritatea de audit sau de alt organism responsabil pentru raport în vederea completării, clarificării și verificării informațiilor.

(2) Avizul privind conformitatea sistemelor, menționat la articolul 71 alineatul (2) din regulamentul de bază, este elaborat în conformitate cu modelul stabilit în partea B din anexa XII la prezentul regulament.

(3) În cazul în care sistemul de gestiune și control în cauză este, în esență, identic cu cel aferent sprijinului aprobat în temeiul Regulamentului (CE) nr. 1083/2006 al Consiliului ( 22 ), se pot lua în considerare rezultatele auditurilor efectuate de auditorii naționali și comunitari cu privire la sistemul respectiv în scopul elaborării raportului și avizului în temeiul articolului 71 alineatul (2) din regulamentul de bază.







SECȚIUNEA 2

Derogări referitoare la controlul programelor operaționale menționate la articolul 2

Articolul 51

Derogări generale

(1) Pentru programele operaționale menționate la articolul 2 din prezentul regulament, autoritatea de audit nu va trebui să prezinte Comisiei o strategie de audit în temeiul articolului 61 alineatul (1) litera (c) din regulamentul de bază.

(2) Pentru programele operaționale menționate la articolul 2 din prezentul regulament, în cazul în care avizul privind conformitatea sistemului menționat la articolul 71 alineatul (2) este fără rezerve sau în cazul în care rezervele au fost eliminate în urma unor măsuri corective, Comisia poate concluziona:

(a) că se poate baza în principal pe avizul prevăzut la articolul 61 alineatul (1) litera (e) punctul (ii) din regulamentul de bază în ceea ce privește buna funcționare a sistemelor;

(b) că va efectua audituri proprii la fața locului numai în cazul în care există probe care atestă faptul că există deficiențe ale sistemului care afectează cheltuielile certificate Comisiei în cursul unui an pentru care avizul dat în temeiul articolului 61 alineatul (1) litera (e) punctul (ii) din regulamentul de bază a fost emis fără rezerve cu privire la aceste deficiențe.

(3) În cazul în care Comisia ajunge la concluzia menționată la alineatul (2) al prezentului articol, aceasta informează în consecință statul membru în cauză.

În cazul în care există probe care atestă deficiențe, aceasta poate cere statului membru în cauză să efectueze audituri în conformitate cu articolul 72 alineatul (3) din regulamentul de bază sau poate efectua propriile audituri în conformitate cu articolul 72 alineatul (2) din respectivul regulament.

Articolul 52

Stabilirea organismelor și procedurilor în temeiul legislației naționale

(1) Pentru programele operaționale menționate la articolul 2, statul membru poate exercita, în plus față de derogarea generală prevăzută la articolul 51, opțiunea de stabilire, în conformitate cu normele naționale, a organismelor și procedurilor care trebuie efectuate:

(a) funcțiile autorității de gestiune cu privire la verificarea produselor cofinanțate și a serviciilor și cheltuielilor declarate în temeiul articolului 59 litera (b) din regulamentul de bază;

(b) funcțiile autorității de certificare în temeiul articolului 60 din regulamentul de bază;

(c) funcțiile autorității de audit în temeiul articolului 61 din regulamentul de bază.

(2) În cazul în care un stat membru își exercită opțiunea menționată la alineatul (1) al prezentului articol, acesta nu este obligat să desemneze o autoritate de certificare și o autoritate de audit în temeiul articolului 58 alineatul (1) literele (b) și (c) din regulamentul de bază.

(3) În cazul în care un stat membru își exercită opțiunea menționată la alineatul (1) al prezentului articol, dispozițiile de la articolul 71 din regulamentul de bază se aplică mutatis mutandis.

Articolul 53

Dispoziții specifice pentru organismele și procedurile stabilite în temeiul legislației naționale

(1) Acest articol se aplică programelor operaționale cu privire la care statul membru și-a exercitat opțiunea menționată la articolul 52 alineatul (1).

(2) Verificările menționate la articolul 39 alineatul (2) sunt efectuate de organismul național menționat la articolul 52 alineatul (1).

(3) Auditurile operațiunilor menționate la articolul 61 alineatul (1) litera (b) din regulamentul de bază sunt efectuate în conformitate cu procedurile naționale. Articolele 42 și 43 din prezentul regulament nu se aplică.

(4) Articolul 44 alineatele (2)-(5) se aplică mutatis mutandis pregătirii documentelor emise de organismele naționale menționate la articolul 52 alineatul (1).

Raportul anual de control și avizul anual sunt elaborate în conformitate cu modelele stabilite în anexa VI la prezentul regulament.

(5) Obligațiile menționate la articolul 46 alineatul (2) din prezentul regulament sunt îndeplinite de organismul național menționat la articolul 52 alineatul (1).

Declarația de cheltuieli este elaborată în conformitate cu modelele conținute în anexele IX și XI.

(6) Informațiile care vor fi incluse în descrierea sistemelor de gestiune și control menționate la articolele 47, 48 și 49 includ, după caz, informațiile referitoare la organismele naționale menționate la articolul 52 alineatul (1).







CAPITOLUL VIII

NEREGULI

Articolul 54

Definiții

În sensul prezentului capitol, se aplică următoarele definiții:

(a) „agent economic”: orice persoană fizică sau juridică sau altă entitate care ia parte la punerea în aplicare a asistenței din partea FEP, cu excepția statelor membre care își exercită prerogativele în calitate de autoritate publică;

(b) „constatare administrativă sau juridică primară”: o primă evaluare scrisă efectuată de o autoritate competentă, administrativă sau juridică, concluzionând pe baza datelor specifice săvârșirea unei nereguli, fără a prejudicia posibilitatea ca această concluzie să fie ulterior revizuită sau retrasă ca urmare a progreselor efectuate pe parcursul derulării procedurii administrative sau juridice;

(c) „fraudă suspectată”: neregula care determină demararea unor proceduri administrative și judiciare la nivel național pentru a stabili prezența unui comportament intenționat, în special fraudă, astfel cum este definită la articolul 1 alineatul (1) litera (a) din Convenția elaborată pe baza articolului K.3 din Tratatul Uniunii Europene privind protecția intereselor financiare ale Comunităților Europene ( 23 );

(d) „faliment”: procedurile de insolvabilitate, astfel cum sunt definite în articolul 2 litera (a) din Regulamentul (CE) nr. 1346/2000 al Consiliului ( 24 ).

Articolul 55

Raportare inițială – derogări

(1) Fără a aduce atingere obligațiilor menționate la articolul 70 din regulamentul de bază, în termen de două luni de la sfârșitul fiecărui trimestru, statele membre raportează Comisiei orice nereguli care au făcut obiectul unei constatări administrative sau juridice.

În respectivul raport, statele membre furnizează detalii privind:

(a) FEP, obiectivul, programul operațional, axa prioritară și operațiunea în cauză și Codul Comun de Identificare (CCI);

(b) dispoziția care a fost încălcată;

(c) data și sursa primei informații care a dus la suspectarea săvârșirii unei nereguli;

(d) practicile utilizate la săvârșirea neregulii;

(e) atunci când este cazul, dacă practica dă naștere suspiciunii de fraudă;

(f) metoda prin care a fost constatată neregula;

(g) atunci când este cazul, statele membre și țările terțe implicate;

(h) perioada în timpul căreia, sau momentul în care, a fost săvârșită neregula;

(i) autoritățile naționale sau organismele care au elaborat raportul oficial privind neregula și autoritățile responsabile cu urmărirea administrativă sau juridică;

(j) data la care a fost stabilită constatarea administrativă sau juridică primară privind neregula;

(k) identitatea persoanelor fizice și juridice implicate sau a altor entități participante, cu excepția cazului în care asemenea informații sunt irelevante în scopul combaterii neregulilor, având în vedere tipul neregulii în cauză;

▼M1

(l) cheltuielile eligibile totale și contribuția publică aprobate pentru operațiune, împreună cu suma corespondentă a contribuției UE;

(m) cheltuielile și contribuția publică certificate Comisiei care sunt afectate de neregulă și suma corespondentă a contribuției UE periclitate;

(n) în cazul unei suspiciuni de fraudă și dacă nu s-a efectuat nicio plată din contribuția publică către persoane sau alte entități identificate în conformitate cu litera (k), sumele care ar fi fost plătite necuvenit dacă nu s-ar fi constatat neregula;

(o) codul regiunii sau al zonei în care operațiunea a fost situată sau a avut loc, precizând nivelul NUTS sau în alt mod;

▼B

(p) tipul cheltuielilor nejustificate.

(2) Prin derogare de la alineatul (1), nu trebuie raportate următoarele situații:

(a) cazurile în care neregulile constau exclusiv în neexecutarea parțială sau integrală a unei operațiuni incluse în programul operațional cofinanțat, datorită falimentului beneficiarului;

▼M1

(b) cazurile semnalate autorității de gestionare sau autorității de certificare în mod voluntar de către beneficiar, înainte de a fi descoperite de una dintre aceste autorități, fie anterior, fie ulterior includerii cheltuielilor în cauză într-o declarație certificată transmisă Comisiei;

(c) cazuri care sunt depistate și corectate de autoritatea de gestionare sau de autoritatea de certificare anterior includerii cheltuielilor în cauză într-o declarație de cheltuieli transmisă Comisiei.

▼B

Cu toate acestea, neregulile anterioare falimentului și cazurile de fraudă suspectată trebuie raportate.

▼M1

(3) În cazul în care anumite informații menționate la alineatul (1), în special informațiile referitoare la practicile utilizate la săvârșirea neregulii și la metoda prin care aceasta a fost constatată, nu sunt disponibile sau trebuie rectificate, statele membre vor furniza, în măsura posibilului, informațiile lipsă sau corectate odată cu transmiterea către Comisie a rapoartelor trimestriale ulterioare privind neregulile.

▼B

(4) În cazul în care dispozițiile naționale prevăd confidențialitatea investigațiilor, comunicarea informațiilor va face obiectul autorizării de către instanța competentă sau tribunalul competent.

(5) În cazul în care un stat membru nu are de raportat nicio neregulă în temeiul alineatului (1), acesta informează Comisia cu privire la această situație în termenul stabilit la alineatul respectiv.

Articolul 56

Cazuri de urgență

Fiecare stat membru raportează Comisiei imediat și, dacă este cazul, altor state membre vizate orice neregulă constatată sau presupusă, în cazul în care există temerea că:

(a) poate avea repercusiuni imediate în afara teritoriului său; sau

(b) s-a fost folosit un nou tip de infracțiune.

▼M1

Articolul 57

Notificarea activității de monitorizare

(1) Pe lângă informațiile menționate la articolul 55 alineatul (1), statele membre transmit Comisiei, în termen de două luni de la sfârșitul fiecărui trimestru, făcând trimitere la orice raport anterior întocmit în temeiul articolului respectiv, informații detaliate privind deschiderea, încheierea sau abandonarea oricărei proceduri care vizează impunerea unor sancțiuni administrative sau penale în raport cu neregulile notificate, precum și rezultatele acestor proceduri.

În ceea ce privește neregulile pentru care au fost impuse sancțiuni, statele membre indică, de asemenea:

(a) dacă sancțiunile sunt de natură administrativă sau penală;

(b) dacă sancțiunile sunt o consecință a nerespectării legislației UE sau a legislației naționale;

(c) o referință la dispozițiile în care sunt fixate sancțiunile;

(d) dacă a fost constatată o fraudă.

(2) La cererea scrisă a Comisiei, statul membru furnizează informații referitoare la o neregulă specifică sau la un grup specific de nereguli.

▼B

Articolul 58

Transmisia electronică

Informațiile menționate la articolele 55 și 56 și articolul 57 alineatul (1) sunt depuse, în cazul în care este posibil, prin mijloace electronice, utilizând modulul furnizat de către Comisie în acest scop, printr-o conexiune sigură.

Articolul 59

Rambursarea cheltuielilor de judecată

În cazul în care autoritățile competente ale statului membru decid, la cererea expresă a Comisiei, să inițieze sau să continue procedurile judiciare în scopul recuperării sumelor plătite nejustificat, Comisia poate decide rambursarea totală sau parțială, către statul membru, a cheltuielilor de judecată și a costurilor rezultate direct din aceste proceduri, la prezentarea documentelor justificative, chiar și în cazul procedurilor cu rezultat negativ.

Articolul 60

▼M1

Cooperarea cu statele membre

▼B

(1) Comisia va menține contacte adecvate cu statele membre în cauză în scopul suplimentării informațiilor furnizate referitoare la neregulile menționate în articolul 55, la procedurile menționate în articolul 57 și, în special, la posibilitatea recuperării.

▼M1

(2) Fără a aduce atingere contactelor menționate la alineatul (1), în cazul în care Comisia estimează că, ținând cont de natura neregulii, ar putea apărea practici identice sau similare în alte state membre, ea semnalează problema Comitetului consultativ pentru coordonarea în domeniul combaterii fraudei instituit prin Decizia 94/140/CE a Comisiei ( 25 ).

Comisia informează în fiecare an respectivul comitet și comitetul menționat la articolul 101 din regulamentul de bază în privința ordinului de mărime al neregulilor constatate care afectează fondul și a diferitelor categorii de nereguli, defalcate pe tip și număr.

▼B

(3) Comisia va organiza ședințe de informare la nivel comunitar cu reprezentanții statelor membre pentru a examina împreună informațiile obținute în conformitate cu articolele 55, 56 și 57 și cu alineatul (1) din prezentul articol. Examinarea va pune accentul pe învățămintele ce trebuie trase din informațiile referitoare la nereguli, măsuri preventive și proceduri legale.

(4) La cererea unui stat membru sau a Comisiei, statul membru și Comisia se consultă reciproc în scopul remedierii oricăror lacune care aduc atingere intereselor comunitare și care apar pe parcursul punerii în aplicare a prevederilor în vigoare.

Articolul 61

Utilizarea informațiilor

Comisia poate utiliza orice informație cu caracter general sau operațional, transmisă de către statele membre în cadrul prezentului regulament, pentru a efectua analize de risc, și, pe baza informațiilor obținute, poate întocmi rapoarte și poate dezvolta sisteme de avertizare timpurie care servesc la identificarea mai eficientă a riscurilor.

▼M1 —————

▼B

Articolul 63

Neregulile aflate sub pragul de raportare

(1) În cazul în care neregulile se referă la sume mai mici de 10 000 EUR suportate de către bugetul general al Comunităților Europene, statul membru nu va depune la Comisie informațiile menționate la articolele 55 și 57, cu excepția cazurilor în care acest lucru este solicitat în mod expres.

▼M1 —————

▼M1

(2) Statele membre care nu au adoptat moneda euro până la data depunerii raportului prevăzut la articolul 55 alineatul (1) convertesc sumele din moneda națională în euro utilizând cursul de schimb menționat la articolul 95 alineatul (3) din regulamentul de bază.

Atunci când sumele sunt legate de cheltuieli înregistrate în contabilitatea autorității de certificare pe o durată de peste o lună, se poate utiliza cursul de schimb din luna pe parcursul căreia au fost înregistrate ultimele cheltuieli. În cazul în care cheltuielile nu au fost înregistrate în contabilitatea autorității de certificare, se utilizează cel mai recent curs de schimb contabil publicat în format electronic de Comisie.

▼B







CAPITOLUL IX

SCHIMBUL ELECTRONIC DE DATE

Articolul 64

Sisteme informatice pentru schimbul de date

În sensul articolelor 65 și 75 din regulamentul de bază, sistemul informatic pentru schimbul de date este considerat un instrument utilizat pentru efectuarea schimbului tuturor datelor referitoare la programul operațional.

Schimbul de date între fiecare stat membru și Comisie este e